Naton pääsihteeriydestä viime vuonna luopunut Anders Fogh Rasmussen on saanut töitä amerikkalaisesta investointipankista, kertoo tanskalaislehti Berlingske.

Goldman Sachs tunnetaan pyöröoveksi kutsutusta ilmiöstään: investointipankin ovesta kuljetaan poliittisiin huipputehtäviin ja niistä takaisin pankkiin.

Investointipankin palkkalistoilla ovat olleet muun muassa Euroopan keskuspankin nykyinen pääjohtaja Mario Draghi, Yhdysvaltain finanssikriisin aikainen valtiovarainministeri Hank Paulson, nykyinen valtiovarainministeriön kansliapäällikkö Mark Patterson, Kreikan keskuspankin entinen pääjohtaja ja ex-pääministeri Lucas Papademos sekä Italian ex-pääministeri Mario Monti.

Goldman Sachs myös auttoi Kreikkaa piilottamaan velkansa niin, että maa pääsi mukaan euroon ja auttoi pitämään maan velkavuoren piilossa ennen kriisiä.

Nyt Goldman Sach on löytänyt palkkalistoilleen Naton ex-pääsihteeri ja Tanskan entinen pääministeri Anders Fogh Rasmussenin. Hänen tehtävänään on konsulttina sovitella kiistaa investointipankin ja Tanskan hallituksen välillä koskien Goldmanin sijoitusta tanskalaisessa energiayhtiössä Dong Energyssa. Goldman maksoi 1,5 miljardia dollaria 18 prosentin osuudesta energiayhtiössä.’

Tanskan nykyinen pääministeri Lars Løkke Rasmussen on samasta Venstre-puolueesta kuin Anders Fogh Rasmussen ja toimi tämän hallituksessa aikoinaan valtiovarainministerinä.